In nomine sanctæ et individuæ [Trinitatis]. Ego Willelmus, gratia Dei dux Aquitanorum, tractavi de Dei timore et æterna retributione ut michi Dominus pius in ultima die veniam relaxare dignetur. Ideo dono ad monasterium Cluniacense, quod est in honore beatorum apostolorum Petri et Pauli, medietatem censi de piscibus quem debent reddere piscatores qui eos capiunt in insula quæ nuncupatur Rado vel in mari circa illam. Si autem ego, aut ullus ex heredibus meis, aut aliqua persona intromissa fuerit, quod minime credimus, qui prefatum censum Deo et sanctorum apostolorum distrahere voluerit, in primis iram Dei omnipotentis incurrat, et a liminibus sanctorum sit segregatus, et cum Datan et Abiron in profundum inferni dimersus jaceat, et cum Juda Scari[o]tis, qui Dominum tradidit, sit dampnatus, et insuper sit anathema maranatha. Ego Willelmus, qui hanc donationem fieri rogavi, et manibus meis propriis firmavi, et filiis meis Willelmo necnon et Oddoni, simulque proceribus meis, ad corroborandum tradidi. Signum Willelmi comitis. S. Willelmi filii ejus. S. Hugonis. S. Ildeberti. S. Geraldi. S. Raimundi. S. Ingelelmi. S. Gauzelini. Data VI nonas mai, civitate Papiæ, revertente duce Willelmo de Roma, anno incarnationis Dominicæ millesimo XVIIº, regnante rege Rotberto. Ragimbertus monachus scripsit.